Ikurin taianomainen jääveistospolku on saavuttanut jättisuosion – Lähikadut täyttyivät satojen metrien pituisista autojonoista

Tamperelaiset ovat löytäneet sankoin joukoin Ikurin Virelässä sijaitsevalle jääveistospolulle. Lauantaina iltapäivällä jääveistoksia oli katsomassa niin paljon ihmisiä, että polku ajoittain jopa ruuhkautui. Paikalla ollut Aamulehden toimittaja Emilia Tykki kertoo, että elämyspolulle joutui jonottamaan, ja suuren ihmismäärän vuoksi polulla ei meinannut päästä kävelemään eteenpäin. Monet olivat saapuneet elämyspolulle autolla, minkä vuoksi parkkipaikat olivat kortilla. Lähellä metsää sijaitseva kadut oli parkkeerattu täyteen autoja satojen metrien matkalta. Katso video pitkistä autojonoista: Taianomainen tunnelma Koko perheelle sopivalla metsään rakennetulla elämyspolulla on yhdistetty jääveistoksia, lunta, luontoa, ääntä ja valaistuksia. Polku on ehtinyt olla avoinna pian pari viikkoa, sillä jääveistoksia pääsi ensimmäisen kerran ihastelemaan 4. helmikuuta. Elämyspolun jäät ovat peräisin Näsijärvestä. Virelän Pyhäpolkua on ollut toteuttamassa kahdeksan jäänveistäjää, ja valot rakensi Suomen Jouluvalo Oy. Tapahtuman järjestäjinä toimivat Ikurin Vire ja Ikurin-Haukiluoman omakotiyhdistys.